শেখ হাসিনার পঞ্চম মন্ত্রিসভা
৭ জানুয়ারি ২০২৪ বাংলাদেশের দ্বাদশ জাতীয় সংসদ নির্বাচন অনুষ্ঠিত হয়। নির্বাচনে বাংলাদেশ আওয়ামী লীগ ৩০০টি আসনের মধ্যে ২২৩টি আসন লাভ করে এককভাবে সংখ্যাগরিষ্ঠতা অর্জন করে। ১০ জানুয়ারি ২০২৪ তারিখে নির্বাচিত সংসদ সদস্যগণ বাংলাদেশ সরকারের আইনপ্রণেতা হিসেবে শপথগ্রহণ করেন। শেখ হাসিনা দ্বাদশ জাতীয় সংসদের সংসদ নেতা নির্বাচিত হন। ১০ জানুয়ারি মন্ত্রিপরিষদ বিভাগ থেকে শেখ হাসিনার নেতৃত্বে গঠিত মন্ত্রিসভার মন্ত্রীদের নাম ঘোষণা করে। ২০২৪ সালের আগস্ট মাসে অসহযোগ আন্দোলনের কারণে প্রধানমন্ত্রী শেখ হাসিনা ৫ আগস্ট পদত্যাগ করতে বাধ্য হন। পরের দিন ৬ আগস্ট রাষ্ট্রপতি মোহাম্মদ সাহাবুদ্দিন জাতীয় সংসদ ভেঙে দিলে দ্বাদশ জাতীয় সংসদ বিলুপ্ত হয়।